ORDE do 22 de agosto de 2007 pola que se convocan para o ano 2007 as axudas destinadas á implantación e mellora dos sistemas de rastrexabilidade en entidades asociativas do sector hortofrutícola.
CONSELLERÍA DO MEDIO RURAL — III. OUTRAS DISPOSICIÓNS — 28/08/2007

A publicación da Orde APA/3649/2004, do 4 de novembro, establecía as bases reguladoras para a concesión de axudas destinadas á implantación e mellora da rastrexabilidade en entidades asociativas do sector hortofrutícola.
Esta orde foi trasposta ao noso ordenamento coa publicación da Orde do 2 de decembro de 2004, DOG nº 237, do 7 de decembro, na que se definían e concretaban as regras de acceso ás devanditas axudas no bienio 2004-2005.
Con posterioridade, a Orde do 26 de xullo de 2006 (DOG nº 148, do 2 de agosto) estableceu novas bases reguladoras destas axudas, e convocounas para o ano 2006, en aplicación da orde APA/1726/2006, do 19 de maio (BOE nº 131, do 2 de xuño).
Considerando que a implantación destes sistemas vén sendo unha exixencia do mercado e supón unha resposta á necesidade de establecer mecanismos de seguimento e localización ao longo do proceso produtivo e comercial.
Considerando a inminente aprobación do regulamento da UE de modificación da Organización Común de Mercado (OCM) de froitas e hortalizas, onde se recolle a importancia do control dos mercados e do aseguramento da calidade alimentaria e do control dos procesos de produtividade con calidade (PPCC) nos procesos produtivos e de comercialización das froitas e hortalizas.
Considerando, así mesmo, que estas exixencias poden supor un custo engadido para as entidades asociativas do sector, a Consellería do Medio Rural entende que se debe seguir mantendo a convocatoria desta liña de axudas, fixándoa para o ano 2007.
En consecuencia, e de conformidade co disposto no artigo 30.I.3 do Estatuto de autonomía de Galicia e no uso das competencias que me confire a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto convocar, para o exercicio orzamentario de 2007, as axudas dirixidas á implantación e mellora dos sistemas de rastrexabilidade nas cooperativas agrarias e sociedades agrarias de transformación (SAT) do sector hortofrutícola de Galicia.
Artigo 2º.-Beneficiarios.
Para poder acollerse ás axudas establecidas nesta orde deberanse cumprir os requisitos establecidos no artigo 2 da Orde do 26 de xullo de 2006 (DOG nº 148, do 2 de agosto), pola que se establecían as bases reguladoras das axudas destinadas á implantación ou mellora dos sistemas de rastrexabilidade en entidades asociativas do sector hortofrutícola e se convocaban para o ano 2006.
Artigo 3º.-Solicitudes, documentación e xestión das axudas.
1. As solicitudes de axuda presentaranse mediante instancia nos modelos de anexos correspondentes, xunto coa documentación detallada no artigo 5 da Orde do 26 de xullo de 2006.
A elaboración de proxectos considerará todos os aspectos enumerados no artigo 5 da antedita orde de bases e deberá estar adaptada á dimensión técnico-económica do solicitante, e en consonancia coas súas particularidades e especificidades.
2. As entidades beneficiarias, os conceptos subvencionables e contía económica, os criterios de valoración, o procedemento de xestión das axudas e o prazo e forma de xustificación destas axustaranse ao establecido na Orde do 26 de xullo de 2006.
3. As solicitudes dirixiranse ao conselleiro de Medio Rural e serán presentadas preferentemente no rexistro xeral desta consellaría nos servizos centrais, ou do xeito previsto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
4. O prazo e a forma de xustificación son os sinalados nos artigos 7.1º e 8 da Orde do 26 de xullo de 2006 (DOG nº 148, do 2 de agosto).
Artigo 4º.-Prazo de presentación.
As solicitudes presentaranse no prazo dun mes, contado a partir do día seguinte ao de publicación desta orde no Diario Oficial de Galicia.
Artigo 5º.-Financiamento das axudas.
Para a concesión das axudas contempladas nesta orde disponse de crédito axeitado e suficiente na aplicación orzamentaria 11.03.713D.771.0 dos orzamentos xerais da Comunidade Autónoma de Galicia para o ano 2007, por un importe de cen mil euros (100.000 ), que poderá incrementarse con outros remanentes ou xeracións ulteriores.
Disposicións adicionais
Primeira.-Para o non previsto nesta orde rexerá o disposto nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; na Lei 38/2003, do 17 de novembro, xeral de subvencións; na Orde APA/3649/2004, do 4 de novembro, polo que se establecen as bases reguladoras para a concesión das axudas destinadas á implantación ou mellora de sistemas de rastrexabilidade en determinadas entidades asociativas do sector hortofrutícola, e na Orde galega do 26 de xullo de 2006, pola que se establecen as bases reguladoras das axudas destinadas á implantación ou mellora dos sistemas de rastrexabilidade en entidades asociativas do sector hortofrutícola.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas de ser o caso.
Disposicións derradeiras
Primeira.-Facultade de desenvolvemento.
Facúltase o director xeral de Produción, Industrias e Calidade Agroalimentaria para que, no ámbito das súas competencias, dite as instrucións precisas para o desenvolvemento e execución desta orde.
Segunda.-Entrada en vigor.
Esta disposición entrara en vigor o día seguinte ao da súa publicación no Diario Oficia de Galicia.
Santiago de Compostela, 22 de agosto de 2007.
Alfredo Suárez Canal
Conselleiro do Medio Rural
Ver referencia pdf "16600D003P007.PDF"